## Carlos Mazón: “Posem en marxa una nova línia d’ajudes de 5,3 milions d’euros per a productors d’arròs, vivers, cultius hortícoles i herbacis”

*** Subratlla que “s’atorgarà un màxim de 42.000 euros per beneficiari les explotacions del qual hagen patit una pèrdua del potencial agrícola per les riuades d’almenys el 30 %” i afavorirà 500 agricultors i més de 1.500 hectàrees
* Ressalta que el Consell ha posat en marxa fins al moment prop de 70 milions d’euros en mesures “àgils, efectives i sense burocràcia” per a recuperar el 100 % la capacitat agrícola i ramaderes de la Comunitat Valenciana
* Reitera el compromís del Consell de “protegir i defendre el sector per a garantir la seua recuperació, la continuïtat de la seua activitat i previndre danys futurs”**

**València.**

El president de la Generalitat, Carlos Mazón, ha anunciat una nova línia d’ajudes per al sector agrícola afectat per les riuades “dotada amb 5,3 milions d’euros i dirigida a productors d’arròs que no poden cultivar en 2025 pels danys ocasionats, així com a explotacions de cultius hortícoles i herbacis, a més de vivers”.

Així ho ha avançat després de la reunió que ha mantingut amb el conseller d’Agricultura, Aigua, Ramaderia i Pesca, Miguel Barrachina, en la qual han abordat els detalls d’este nou paquet d’ajudes directes i sense impostos “que beneficiarà potencialment 500 agricultors i més de 1.500 hectàrees”.

El cap del Consell ha explicat que “s’atorgarà una ajuda màxima de 42.000 euros per beneficiari les explotacions agràries del qual hagen patit una pèrdua potencial agrícola d’almenys el 30 % amb l’objectiu de poder tindre garantida la capacitat agrícola que necessita la Comunitat Valenciana”.

Així mateix, ha assegurat que en les pròximes setmanes s’activarà esta nova línia d’ajudes per a poder resoldre totes les sol·licituds abans del 30 de juny, de manera que els beneficiaris reben les indemnitzacions al més prompte possible.

El president ha reiterat el compromís del Consell de “protegir i defendre el sector per a garantir la seua recuperació, la continuïtat de la seua activitat i previndre danys futurs”, al mateix temps que ha enaltit l’agricultura com “una de les nostres senyes d’identitat i motor econòmic i social de la nostra Comunitat”.

**Prop de 70 milions per a la recuperació d’explotacions agrícoles i ramaderes**

Carlos Mazón ha reivindicat el treball dut a terme per la Conselleria d’Agricultura en coordinació amb les entitats agràries i ramaderes per a atendre “des del minut u” les necessitats del sector primari valencià després de les inundacions i “donar-los suport de manera àgil i efectiva”. D’esta manera, ha destacat les mesures inicials com la distribució d’aliments i aigua, assegurant les vies d’accés a les explotacions o coordinant un dispositiu especial d’assistència sanitària.

En este sentit, s’ha referit a prop 70 milions d’euros mobilitzats fins al moment per la Generalitat en mesures concretes per a “recuperar al 100 % l’activitat en explotacions agrícoles i ramaderes al més prompte possible”.

El president ha incidit en el suport del Consell a tots els sectors afectats per les riuades i ha recalcat que la pròxima línia d’ajudes de 5,3 milions d’euros “se suma als 20 milions d’euros destinats a la reparació d’infraestructures de regadiu, així com a les ajudes directes de 3,5 milions d’euros per a la reposició d’animals en explotacions ramaderes”.

A més, ha recordat els 21,4 milions d’euros per a la recuperació de camins rurals en la província de València i els més de 8 milions per a la de Castelló, al mateix temps que ha reclamat al Govern “la inclusió de 99 municipis de les dos províncies que seguixen abandonats per l’executiu perquè no els ha incorporat en els seus decrets, a diferència de la Generalitat, perquè puguen rebre les ajudes que tant necessiten”.

De la mateixa manera, ha fet referència als 109.000 euros per a la reparació de les oficines comarcals agràries de Catarroja, Requena, Chiva i Aldaia, o els 100.000 euros en assistències tècniques en diferents municipis per a valorar danys.

Altres inversions realitzades per la Conselleria són l’acompte del pagament de 5 milions d’euros de les ajudes de la PAC per als arrossers afectats per la riuada, els 300.000 euros per a les zones amb limitacions naturals, prop d’un milió d’euros en productes fitosanitaris preventius, a més dels 4,8 milions per a obres d’emergència en l’embassament de Buseo, entre altres.

Fecha: 19/02/2025